KLASA: 034-05/24-01/43

URBROJ: 711-02-01/04-2024-04

Zagreb, 15. ožujka 2024.

 **MARKO LAKOŠELJAC**

**općinski načelnik Općine Karojba**

**Predmet: mišljenje na zahtjev obveznice Marka Lakošeljac, općinskog načelnika Općine**

 **Karojba**

 - daje se

Povjerenstvo za odlučivanje o sukobu interesa (dalje: Povjerenstvo) dana 05. ožujka 2024. zaprimilo je zahtjev za davanjem mišljenja koji je podnio obveznik

U podnesenom zahtjevu obveznik postavlja upit ima li općinski načelnik pravo biti uključen u kolektivno dodatno zdravstveno osiguranje, koje ugovara poslodavac, u ovome slučaju Općina Karojba, u slučaju profesionalnog obavljanja dužnosti.

Obveznik pojašnjava kako je Općina Karojba prikupila ponude za kolektivno dodatno zdravstveno osiguranje, radi omogućavanja sistematskog pregleda za službenike zaposlene u Jedinstvenom upravnom odjelu, te da će radi ostvarivanja prava na navedeno općinski načelnik Općine Karojba donijeti Zaključak. Sukladno navedenom, traži uputu može li općinski načelnik biti uključen u navedenu policu kolektivnog dodatnog zdravstvenog osiguranja temeljem predmetnog Zaključka, ili se navedeno treba smatrati oblikom prava iz radnog odnosa te se u tom slučaju pravo utvrđuje Odlukom o plaći i ostalim pravima općinskog načelnika Općine Karojba koju donosi Općinsko vijeće Općine Karojba.

Povjerenstvo je 14. ožujka 2024. porukom elektroničke pošte zatražilo od obveznika dopuniti podneseni zahtjev na način da pojasni koje usluge bi bile ugovorene po polici kolektivnog dodatnog zdravstvenog osiguranja, odnosno li li se radilo samo u sistematskom pregledu ili i o drugim zdravstvenim uslugama.

Obveznik je na navedeno traženje odgovorio, putem pročelnice Općine Karjoba, porukom elektroničke pošte od 14. ožujka 2024. u kojoj se navodi da po polici uz sistematski pregled, po indikaciji liječnika na sistematskom pregledu, osigurana osoba ima pravo na jedan dijagnostički, odnosno specijalistički pregled te laboratorijski pregled u poliklinikama s kojima postoji ugovor.

Povodom navedenog zahtjeva obveznika, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21, dalje: ZSSI), na 43. sjednici održanoj 15. ožujka 2024., obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 3. stavkom 1. podstavkom 34. propisano je da su župani, gradonačelnici, općinski načelnici i njihovi zamjenici obveznici ZSSI-a.

Člankom 5. stavkom 1. točkom 2. ZSSI propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI propisano je da je obveznicima zabranjeno primiti dodatnu naknadu za poslove obnašanja javnih dužnosti.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/ll), već primitci dodatnih naknada za poslove obnašanja javnih dužnosti.

Dana 31. siječnja 2022.g. Povjerenstvo je donijelo Smjernicu broj 711-I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/ll-a, obrazloženje iz navedene presude primjenjuje se u cijelosti na obveznike iz članka 3. ZSSI-a . Dana 12. travnja 2022.g. Povjerenstvo je donijelo Dopunu Smjernice broj 711 -I-518-R-34/22-02-17 u kojoj je obrazloženo koje se sve potpore, pomoći te naknade stvarnih troškova ne smatraju dodatnim naknadama za obnašanje javne dužnosti, odnosno koje sve naknade obveznici mogu primiti.

Povjerenstvo utvrđuje da je Ministarstvo uprave, Uprava za politički sustav, državnu upravu te lokalnu i područnu (regionalnu) samoupravu, dana 10. lipnja 2015.g. donijelo Uputu za postupanje u pogledu prava lokalnih dužnosnika, KLASA: 023-01/15-01/67, URBROJ: 515-02-02/1-15-1, u kojoj se navodi da je temeljni zakon kojim se uređuju prava lokalnih dužnosnika (općinskih načelnika, gradonačelnika, župana i njihovih zamjenika) Zakon o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 150/11., 144/12., 19/13.).

U Uputi se citira odredba članka 90.a navedenog Zakona kojom je propisano da lokalni dužnosnici koji dužnost obavljaju profesionalno, za vrijeme profesionalnog obavljanja dužnosti ostvaruju pravo na plaću i druga prava iz rada te da se vrijeme obavljanja dužnosti uračunava u staž osiguranja, a lokalni dužnosnici koji dužnost obavljaju volonterski imaju pravo na naknadu za rad te se ističe da su osnovna mjerila za određivanje plaće, odnosno naknade za rad kao i druga prava vezano za profesionalno obnašanje dužnosti općinskog načelnika, gradonačelnika odnosno župana i njihovih zamjenika određuju se posebnim zakonom, a taj posebni zakon je Zakon o plaćama u lokalnoj i područnoj (regionalnoj) samoupravi („Narodne novine“ broj 28/10.).

U Uputi se tumači da odredbama navedenih Zakona osim navedenih prava na plaću i staž osiguranja za dužnosnike koji dužnost obavljaju profesionalno te prava na naknadu za rad ako istu obavljaju volonterski, nisu propisana druga prava za lokalne dužnosnike. Također se ističe da prava dužnosnika koji dužnost obnašaju na lokalnoj razini proizlaze iz izbora istih osoba na dužnost u jedinici lokalne samouprave, a ne iz službeničkog statusa, stoga obavljanje dužnosti lokalnih dužnosnika nije isto što i rad na službeničkom radnom mjestu, niti se s istim može izjednačiti po bilo kojoj osnovi te se niti prava iz kolektivnih ugovora ne mogu odnositi na dužnosnike, neovisno o tome obavljaju li dužnost profesionalno ili bez zasnivanja radnog odnosa.

U Uputi se navodi da dužnosnici ostvaruju prava iz mirovinskog i zdravstvenog osiguranja dok se u pogledu pojedinih materijalnih prava u Uputi navodi da lokalni dužnosnici imaju pravo na naknadu stvarnih materijalnih troškova nastalih u vezi s obnašanjem dužnosti, kao što su putni i drugi opravdani troškovi nastali u obnašanju dužnosti (troškovi prijevoza, dnevnica za službeno putovanje), kao i nekih drugih prava, poput prava na korištenje službenog automobila, pri čemu se iznosi mišljenje da bi takva prava lokalnih dužnosnika trebalo urediti zasebnim aktom.

Slijedom navedenog Smjernica Povjerenstva broj: 711-I-134-R-34/22-01-17 od dana 31. siječnja 2022. i Dopuna Smjernice Povjerenstva broj: 711 -I-518-R-34/22-02-17 od dana 12. travnja 2022. odnosi se na obveznike navedene u članku 3. ZSSI-a koji temeljem ugovora o radu ili drugog ugovora iz radnog odnosa obnašaju javnu dužnost slijedom čega se ne odnose na izvršne čelnike jedinica lokalne i područne (regionalne) samouprave jer isti obnašaju dužnost temeljem rezultata provedenih izbora i ne sklapaju ugovor o radu.

Međutim, tumačenje Povjerenstva što se smatra a što se ne smatra dodatnim naknadama odnosi se jednako na sve obveznike iz članka 3. ZSSI-a pri čemu općinski načelnici, gradonačelnici, župani i njihovi zamjenici imaju pravo na one primitke koji su određeni zakonom ili općim aktom kojim se uređuju prava općinskih načelnika, gradonačelnika župana i njihovih zamjenika.

Stoga, obveznici iz članka 3. stavka 1. i 2. ZSSI-a, ne mogu uz plaću za obnašanje navedene javne dužnosti primati i dar za djecu, božićnicu, regres, bonus za ostvarene rezultate, jubilarnu nagradu, mjesečne uplate u dopunsko mirovinsko osiguranje, dopunsko i dodatno zdravstveno osiguranje, životno osiguranje, poklon bonove kao i ostale neoporezive nagrade koje ne predstavljaju plaću niti naknadu putnih i drugih troškova za obnašanje javne dužnosti.

Isto tako, obveznici iz članka 3. stavka 1. i 2. ZSSI-a, mogu primiti isplatu troškova prijevoza od kuće do posla, naknadu za topli obrok, troškove režija, najamninu, pomoć za rođenje djeteta, osiguranje od ozljeda na radu, pomoć za smrt člana obitelji, troškove službenog vozila kao, troškove službenog mobitela i računala kao i dnevnice za službeno putovanje jer se radi o isplatama troškova koje su povezani s obnašanjem javne dužnosti koju obveznici temeljem članka 5. stavka 1. točke 2. ZSSI mogu primiti te se ne radi o primicima dodatne naknade za poslove obnašanja javne dužnosti.

Uvidom u dostavljeno mišljenje Ministarstva pravosuđa i uprave KLASA:024-02/22-01/61, URBROJ: 514-07-02/01-23-02 od 19. siječnja 2023. godine, utvrđeno je kako je u istom navedeno, a u odnosu prava na sistematski zdravstveni pregled, da zakonski propisi iz djelokruga Ministarstva pravosuđa i uprave ne sadrže odredbe o navedenom, no da je polazeći od odredbe članka 90.a Zakona o lokalnoj i područnoj (regionalnoj) samoupravi („Narodne novine“, broj 86/08., 61/11., 04/18. i 112/19.), nesporno da dužnosnici koji dužnost obavljaju profesionalno, ostvaruju prava iz mirovinskog i zdravstvenog osiguranja te da je isto tako nesporno da sistematski liječnički pregled spada u sferu zaštite zdravlja osiguranika zdravstvenog osiguranja. Zaključno je navedeno da nema zapreke da sistematski liječnički pregled ne bude plaćen i lokalnim dužnosnicima.

Uvidom u imovinski karticu obveznika utvrđeno je da isti dužnost obnaša profesionalno.

Slijedom svega navedenog, općinski načelnik Općine Karojba, Marko Lakošeljac ne može uz plaću za obnašanje navedene javne dužnosti primati i uplatu za dodatno zdravstveno osiguranje temeljem sklopljene police dodatnog zdravstvenog osiguranja, jer bi se radilo o primitku zabranjene dodatne naknade iz članka 7. točke d ZSSI-a, dok bi mogao primiti troškove sistematskog liječničkog pregleda koji spada u sferu zaštite zdravlja obveznika kao osiguranika zdravstvenog osiguranja.

Također se ukazuje obvezniku da, sukladno članku 9. ZSSI-a, niti u jednom slučaju ne može samostalno odlučivati o ostvarivanju vlastitih prava, već bi o navedenom slučaju uvijek trebalo odlučiti Općinsko vijeće Općine Karojba.

Slijedom navedenog Povjerenstvo je dalo očitovanje kao što je navedeno u izreci ovoga akta.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Marko Lakošeljac, elektroničkom dostavom
2. Objava na internetskoj stranici Povjerenstva
3. Pismohrana